Yoo li habꞌalqꞌe aran Jerusalén naq kiwulak xqꞌehil li ninqꞌe re xjultikankil naq keꞌxqꞌaxtesi li templo saꞌ ruqꞌ li Qaawaꞌ Dios.
Ut li Jesús yoo chi bꞌeek saꞌ li templo bꞌar wan wiꞌ li okebꞌaal Salomón xkꞌabꞌaꞌ.
Kisuteꞌ xbꞌanebꞌ laj judío ut keꞌxye re:
—¿Joqꞌe taaye qe chi tzꞌaqal anihat?
¿Ma yal yooqat chixkꞌebꞌal qakꞌaꞌux?
¿Ma laaꞌat li Mesías,
li yechiꞌinbꞌil xbꞌan li Dios?
Wi laaꞌat li Cristo,
ye qe chi tzꞌaqal anaqwan,
chankebꞌ.
Li Jesús kixye rehebꞌ:
—Ak xinye eere anihin ut inkꞌaꞌ nikineepaabꞌ.
Li milagros li yookin chixbꞌaanunkil saꞌ xkꞌabꞌaꞌ lin Yuwaꞌ,
aꞌan naxkꞌut chi tzꞌaqal anihin.
Laaꞌex inkꞌaꞌ nikineepaabꞌ xbꞌan naq laaꞌex maawaꞌex walal inkꞌajol.
Ebꞌ li walal inkꞌajol nekeꞌrabꞌi li kꞌaꞌru ninye.
Laaꞌin ninnawhebꞌ ru ut ebꞌ aꞌan nekeꞌxbꞌaanu li kꞌaꞌru ninye.
Laaꞌin tinkꞌehebꞌ xyuꞌam chi junelik.
Inkꞌaꞌ teꞌosoqꞌ ut maa ani taaruuq taamaqꞌoq rehebꞌ chiwu.
Lin Yuwaꞌ li qꞌaxal nim xwankil chiruhebꞌ chixjunil,
aꞌan li kiqꞌaxtesin rehebꞌ saꞌ wuqꞌ.
Maa ani naru taamaqꞌoq rehebꞌ chiru aꞌan.
Laaꞌin ut li Yuwaꞌbꞌej junajo chi qibꞌil qibꞌ,
chan li Jesús.
Ut ebꞌ laj judío keꞌxchap xpekebꞌ ut keꞌraj wiꞌchik xkutbꞌal chi pek.
Li Jesús kixye rehebꞌ:
—Nabꞌal li chaabꞌilal xinbꞌaanu cheeru joꞌ kikꞌutbꞌesiik chiwu xbꞌan lin Yuwaꞌ.
¿Bꞌar wan rehebꞌ li chaabꞌil kꞌanjel aꞌin li xinbꞌaanu tineekuti wiꞌ chi pek?
chan.
Ebꞌ aꞌan keꞌchaqꞌok ut keꞌxye:
—Inkꞌaꞌ tatqakut chi pek xbꞌan li chaabꞌilal xabꞌaanu.
Tatqakut chi pek xbꞌan naq nakajuntaqꞌeeta aawibꞌ rikꞌin li Dios.
Laaꞌat yal wiinqat.
Moko Diosat ta joꞌ yookat chixyebꞌal,
chankebꞌ re li Jesús.
Li Jesús kixye rehebꞌ:
—¿Ma inkꞌaꞌ ta bꞌiꞌ tzꞌiibꞌanbꞌil retalil saꞌ leechaqꞌrabꞌ naq li Dios kixye rehebꞌ li keꞌkꞌuluk re li raatin “diosex laaꞌex”?
(Sal.
Naqanaw naq inkꞌaꞌ naru taqaye naq inkꞌaꞌ yaal li tzꞌiibꞌanbꞌil saꞌ li Santil Hu.
Li Dios kixye “dios” rehebꞌ li kixxaqabꞌ.
Li Awabꞌej Dios xsikꞌok wu ut xinixtaqla chaq saꞌ ruchichꞌochꞌ.
¿Kꞌaꞌut naq nekeye laaꞌex naq yookin chixmajewankil li Dios rikꞌin naq ninye naq laaꞌin li Ralal?
Wi laaꞌin inkꞌaꞌ yookin chixbꞌaanunkil li kꞌaꞌru naraj lin Yuwaꞌ,
meepaabꞌ naq laaꞌin li Ralal li Dios.
Abꞌanan wi yookin chixbꞌaanunkil li kꞌaꞌru naraj li Dios,
usta inkꞌaꞌ nikineepaabꞌ laaꞌin,
chekꞌe retal li milagro li yookin chixbꞌaanunkil re naq teenaw chi tzꞌaqal naq li Dios wan wikꞌin ut laaꞌin wankin rikꞌin aꞌan,
chan li Jesús.
Ut keꞌxyal wiꞌchik xchapbꞌal,
abꞌanan li Jesús kiꞌel chiruhebꞌ.
Ut koo jun pakꞌal li nimaꞌ Jordán saꞌ li naꞌajej li kikubꞌsin wiꞌ haꞌ laj Juan junxil.
Ut aran kikana.
Nabꞌalebꞌ li tenamit keꞌwulak rikꞌin.
Yookebꞌ chixyebꞌal chi ribꞌilebꞌ ribꞌ:
—Laj Juan maa jun milagro kixbꞌaanu.
Abꞌanan yaal chixjunil li kixye chirix li wiinq aꞌin,
chankebꞌ.
Ut nabꞌalebꞌ li wankebꞌ aran keꞌxpaabꞌ li Jesús.